## Pravilnik o postupku utvrđivanja štete i njezine visine

### NN 151/2013 (16.12.2013.), Pravilnik o postupku utvrđivanja štete i njezine visine

MINISTARSTVO OBRANE

3194

Na temelju članka 195. stavka 7. Zakona o službi u Oružanim snagama Republike Hrvatske (»Narodne novine«, broj 73/2013) donosim

PRAVILNIK

O POSTUPKU UTVRĐIVANJA ŠTETE I NJEZINE VISINE

I. TEMELJNE ODREDBE

Članak 1.

(1) Ovim Pravilnikom uređuje se postupak utvrđivanja odgovornosti za štetu i naknadu štete koju vojne osobe počine u vezi s obavljanjem službe na imovini Republike Hrvatske dane na upravljanje Ministarstvu obrane, visina štete i način likvidacije štete.

(2) Odredbe ovoga Pravilnika ne odnose se na regresne postupke koje Republika Hrvatska, u skladu s odredbama Zakona o obveznim odnosima pokreće i vodi protiv djelatnih vojnih osoba, radi povrata iznosa isplaćenoga trećim osobama, na temelju pravomoćne sudske odluke ili sporazuma odnosno nagodbe, a u skladu sa Zakonom o službi u Oružanim snagama Republike Hrvatske.

Članak 2.

Štetnik je dužan nadoknaditi štetu koju je u službi ili u vezi s obavljanjem službe nanio Republici Hrvatskoj namjerno ili krajnjom nepažnjom.

Članak 3.

(1) Štetnik odgovara samo za stvarnu štetu.

(2) Pod stvarnom štetom u smislu ovoga Pravilnika podrazumijeva se nestanak, oštećenje, uništenje ili umanjenje imovine (pokretne ili nepokretne), imovinskih prava i novčanih sredstava te ostale imovine na uporabi u Ministarstvu obrane i Oružanim snagama Republike Hrvatske (u daljnjem tekstu Oružane snage) nastale kao posljedica nepravilnog rukovanja, čuvanja ili održavanja.

(3) Visina štete utvrđuje se na temelju iznosa koji će dostaviti nadležne ustrojstvene jedinice Ministarstva obrane.

(4) Visina štete utvrđuje se prema cijeni uništene, oštećene ili nestale imovine u vrijeme nastanka štete.

(5) Na visinu utvrđene štete u skladu sa stavkom 4. ovoga članka teku zakonske zatezne kamate od dana donošenja odluke o utvrđivanju odgovornosti za štetu.

(6) Ako bi utvrđivanje visine štete prouzročilo nerazmjerne troškove, šteta se može odrediti prema procijenjenoj vrijednosti u iznosu koji utvrđuje povjerenstvo ustrojstvene jedinice na čijoj je imovini nastala šteta, a ako nije moguće utvrditi vrijednost štete nastale na materijalnoj imovini, zatražit će se procjena vrijednosti od nadležnih tehničkih nositelja.

II. POSTUPAK UTVRĐIVANJA ODGOVORNOSTI ZA ŠTETU DO DONOŠENJA ODLUKE

1. Općenito

Članak 4.

(1) Osoba koja sazna da je šteta nastala, dužna je zapovjedniku bojne odnosno zapovjedniku njemu ravne ili više razine, odnosno odgovornoj osobi ustrojstvene jedinice na čijoj je imovini nastala, odnosno u kojoj se šteta dogodila (u daljnjem tekstu nadležna osoba) odmah prijaviti štetu i poduzeti sve potrebne mjere radi sprječavanja daljnje štete i osiguranja dokaza o šteti i štetniku.

(2) Ako je šteta nastala na imovini koja je dana na privremeno korištenje, nadležna je osoba ustrojstvene jedinice kojoj je imovina dana na privremeno korištenje te je dužna o tome obavijestiti nadležnu osobu ustrojstvene jedinice čija je imovina.

(3) U slučaju nastanka štete na materijalnim sredstvima u operacijama potpore miru, operacijama odgovora na krize, humanitarnim operacijama i drugim aktivnostima u inozemstvu (u daljnjem tekstu operacije) nadležni zapovjednik za donošenje zaključka o pokretanju postupka o utvrđivanju odgovornosti za štetu je zapovjednik hrvatskoga kontingenta, a počinjena šteta se knjiži u knjigu manjkova i šteta operacije potpore miru koju vodi ovlašteni djelatnik toga nacionalnoga elementa potpore.

(4) Ako je u području operacije šteta nastala na osobnoj opremi pripadnika hrvatskoga kontingenta, on je dužan odmah izvijestiti nadređenoga zapovjednika o nastaloj šteti koji je dužan crtom vođenja i zapovijedanja o nastaloj šteti izvijestiti zapovjednika postrojbe pošiljatelja te mu dostaviti izjavu štetnika o okolnostima nastanka štete, izjave svjedoka i druge raspoložive dokaze i dokumentaciju o nastaloj šteti, koji će postupiti u skladu s odredbama ovoga Pravilnika.

(5) Ako je šteta nastala kao posljedica počinjenja kaznenog djela ili je štetnik nepoznat, nadležna osoba dužna je obavijestiti Vojnu policiju radi daljnjeg postupanja.

2. Prethodni postupak

Članak 5.

(1) Nadležna osoba dužna je u roku od osam dana od dana saznanja da je šteta nastala donijeti zaključak o pokretanju postupka o utvrđivanju odgovornosti za štetu (Obrazac 1) te naložiti knjiženje počinjene štete u knjigu manjkova i šteta.

(2) Iznimno kada iznos štete iz objektivnih razloga nije moguće utvrditi u roku iz stavka 1. ovoga članka, šteta će se utvrditi naknadno, a u knjigu manjkova i šteta će se upisati primjedba o naknadnom upisu.

(3) Ako je riječ o novčanim sredstvima nadležna osoba dužna je u roku od osam dana od dana saznanja da je šteta nastala donijeti zaključak o pokretanju postupka o utvrđivanju odgovornosti za štetu na novčanim sredstvima. Štete na novčanim sredstvima ne knjiže se u knjigu manjkova i šteta već se vode u glavnoj knjizi kao potraživanja od štetnika i o tome se izvješćuje Uprava za informacijske sustave, financije i proračun.

(4) Protiv zaključka o pokretanju postupka nije dopuštena žalba.

Članak 6.

(1) Počinjena šteta knjiži se u knjigu manjkova i šteta ustrojstvene jedinice na čijoj je imovini šteta nastala.

(2) Ako je šteta nastala na imovini koja je dana na privremeno korištenje drugoj ustrojstvenoj jedinici, knjiži se u knjigu manjkova i šteta ustrojstvene jedinice kojoj je imovina dana na privremeno korištenje, a o nastaloj šteti i pokretanju postupka obvezno se izvješćuje nadležna osoba koja je imovinu dala na privremeno korištenje.

(3) Na temelju zaključka o pokretanju postupka, u slučaju nestanka, otuđenja ili potpunog uništenja, materijalno zaduženje imovine obvezno će se prenijeti na ustrojstvenu jedinicu kojoj je dana na privremeno korištenje ili čuvanje.

(4) Pri prijenosu materijalnog zaduženja imovine zapisnički se mora utvrditi stvarno stanje imovine.

Članak 7.

(1) Nakon donošenja zaključka o pokretanju postupka nadležna osoba dužna je:

– prikupiti sve dokaze i raspoloživu dokumentaciju o nastaloj šteti

– utvrditi točan iznos štete

– saslušati osobu koju se tereti za počinjenu štetu ili pribaviti od nje pisanu izjavu (Obrazac 2)

– saslušati svjedoke, računopolagatelje, rukovatelje i dr. ili od njih pribaviti pisane izjave (Obrazac 3)

– pobliže opisati okolnosti nastanka štete.

(2) Zaključak i cjelokupnu dokumentaciju nadležna osoba bez odgađanja dostavlja Vojnostegovnom sudu (u daljnjem tekstu Sud)

Članak 8.

Ako štetnik prizna štetu i odmah je nadoknadi, nadležna osoba spis predmeta dostavlja Sudu.

3. Postupak pred Sudom

Članak 9.

Postupak utvrđivanja odgovornosti za štetu i naknadu štete te utvrđivanje visine štete vodi sudac pojedinac.

Članak 10.

(1) Sud provodi postupak u kojem utvrđuje sve činjenice važne za donošenje zakonite i pravilne odluke, vodeći računa o načelu ekonomičnosti.

(2) Sud samostalno odlučuje koje će dokaze izvoditi, hoće li ponovno saslušati štetnika, svjedoke, računopolagatelje i druge te koje će činjenice smatrati dokazanim.

(3) Kada je za utvrđivanje ili ocjenu neke činjenice važne za rješavanje stvari potrebno stručno znanje, Sud može zatražiti mišljenje nadležne ustrojstvene jedinice Ministarstva obrane i Oružanih snaga.

(4) Sud može od Vojne policije, odnosno od javnopravnih tijela i pravnih osoba tražiti prikupljanja potrebnih obavijesti i dokaza u ovom postupku.

Članak 11.

Sudac koji vodi postupak ima prava i obveze:

– zahtijevati nadopunu dokumentacije

– pozivati štetnika, svjedoke i druge osobe koje mogu dati podatke važne za utvrđivanje ili ocjenu činjenica vezanih uz nastalu štetu

– brinuti se o predmetima

– donositi i potpisivati odluke

– obavljati i druge poslove.

Članak 12.

(1) Sud neposredno rješava predmet materijalne odgovornosti ako je u prethodnom postupku činjenično stanje dovoljno utvrđeno i ako se u spisu nalazi očitovanje štetnika te ga nije potrebno dodatno ispitati.

(2) Ako nije moguće neposredno rješavanje predmeta materijalne odgovornosti, Sud će postupiti u skladu s odredbama članka 11. ovoga Pravilnika.

(3) Sud može ovlastiti određenu osobu u ustrojstvenoj jedinici u kojoj se štetnik ili svjedok nalazi da od njega uzme pismenu izjavu.

III. ODLUČIVANJE O ODGOVORNOSTI ZA ŠTETU

1. Općenito o donošenju odluke

Članak 13.

(1) Nakon što utvrdi činjenično stanje i raspravi o odgovornosti štetnika, Sud donosi odluku koja nije upravni akt i kojom se utvrđuje postojanje štete, visina štete, odgovornost za naknadu štete te način naknade štete.

(2) Pod načinom naknade štete u smislu ovoga Pravilnika podrazumijeva se odluka o jednokratnoj ili obročnoj naknadi štete, kao i odluka o naknadi štete uspostavom prijašnjeg stanja.

Članak 14.

(1) Postupak će se obustaviti:

– ako se tijekom postupka pronađe neoštećena imovina

– ako se utvrdi da šteta nije nastala

– ako štetnik tijekom postupka prizna i nadoknadi u cijelosti štetu

– ako je štetnik ostao nepoznat

– ako štetnik umre.

(2) Kada je postupak obustavljen u smislu stavka 1. ovoga članka, knjiga manjkova i šteta se razdužuje.

Članak 15.

(1) Ako se u postupku utvrdi da je štetnik štetu počinio namjerno ili krajnjom nepažnjom, Sud će donijeti odluku kojom će ga obvezati na naknadu štete.

(2) Odluka kojom se štetnik obvezuje na naknadu štete isplatom određenoga novčanoga iznosa, osim podnositelju zaključka i štetniku dostavlja se i Upravi za informacijske sustave, financije i proračun.

(3) Ako je šteta počinjena običnom nepažnjom, slučajem ili višom silom, Sud će donijeti odluku kojom se štetnik oslobađa od odgovornosti i obveze naknade štete, a knjiga manjkova i šteta se razdužuje.

(4) Ako se u postupku utvrdi da za počinjenu štetu nije odgovorna vojna osoba protiv koje je postupak pokrenut nego neka druga vojna osoba, Sud će donijeti odluku kojom će vojnu osobu protiv koje je postupak pokrenut osloboditi od odgovornosti i obveze naknade štete, ali se knjiga manjkova i šteta neće razdužiti, nego će nadležnoj osobi naložiti da u roku od osam dana pokrene postupak protiv vojne osobe koja je počinila štetu.

(5) Ako se u postupku utvrdi da je za počinjenu štetu odgovoran državni službenik ili namještenik, Sud će predmet vratiti podnositelju te ga uputiti da pokrene postupak za utvrđivanje odgovornosti u skladu sa Zakonom o državnim službenicima.

(6) Ako se u postupku utvrdi da počinjenu štetu nije počinila vojna osoba protiv koje je postupak pokrenut nego civilna osoba, Sud će donijeti odluku kojom će postupak obustaviti te knjigu manjkova i šteta razdužiti, a predmet dostaviti Sektoru za pravne i upravne poslove na nadležno postupanje.

2. Odlučivanje o naknadi štete u stegovnom postupku za stegovni prijestup

Članak 16.

(1) Ako je pokrenut stegovni postupak za stegovni prijestup kojim je počinjena šteta na imovini Republike Hrvatske danoj na upravljanje Ministarstvu obrane, pred Sudom se neće pokretati poseban postupak utvrđivanja odgovornosti za štetu nego će se o naknadi štete počinjene tim kršenjem vojne stege odlučiti u stegovnom postupku.

(2) Ako se iznos štete ne može utvrditi do okončanja stegovnog postupka, Sud će u stegovnom postupku odlučiti samo o stegovnoj odgovornosti, a o naknadi štete odlučit će u postupku za naknadu štete.

IV. PODMIRENJE ŠTETE I RAZDUŽENJE KNJIGE MANJKOVA I ŠTETA

Članak 17.

(1) Štetnik može štetu utvrđenu odlukom nadoknaditi uskratom od plaće na temelju pisane izjave (Obrazac 4) koju je nadležni zapovjednik dužan dostaviti i Sudu.

(2) Štetnik može štetu utvrđenu odlukom nadoknaditi i uplatom iznosa štete u korist državnog proračuna Republike Hrvatske na broj žiro-računa, modelu i pozivu na broj navedenim u odluci, a dokaz o uplati obvezan je dostaviti Sudu.

Članak 18.

(1) Ako štetnik ne podmiri štetu ili ne pristane nadoknaditi štetu utvrđenu odlukom uskratom od plaće, Sud će spis premeta proslijediti Sektoru za pravne i upravne poslove radi utuženja.

(2) Nakon što je predmet dostavljen Sektoru za pravne i upravne poslove, Sud će donijeti odluku o razduženju knjige manjkova i šteta.

Članak 19.

(1) Razduženje knjige manjkova i šteta obavlja ustrojstvena jedinica u kojoj se vodi knjiga manjkova i šteta, i to na temelju:

– rješenja o obustavi postupka

– odluke o oslobađanju od odgovornosti i obveze naknade štete, osim u slučaju iz članka 15. stavka 4. ovoga Pravilnika

– po okončanju cjelokupne naplate duga

– na temelju odluke iz članka 18. stavka 2. ovoga Pravilnika.

(2) Ako je o naknadi štete Sud odlučio u stegovnom postupku za stegovni prijestup, razduženje knjiga manjkova i šteta obavlja se na temelju izvršnog rješenja, osim ako je u tom postupku doneseno rješenje kojim je osoba protiv koje se vodi postupak obvezana na naknadu štete, u kojem slučaju se razduženje knjige manjkova i šteta obavlja po okončanju cjelokupne naplate duga po tom rješenju.

(3) Knjiga manjkova i šteta razdužit će se u potpunosti bez obzira na iznos štete utvrđen rješenjem.

V. IZVJEŠĆIVANJE

Članak 20.

(1) Sud je dužan svake kalendarske godine sastaviti pisano izvješće o broju pokrenutih postupaka za utvrđivanje odgovornosti za štetu i naknadi štete, o iznosu ukupne štete te o broju riješenih predmeta.

(2) Izvješće iz stavka 1. ovoga članka do 15. siječnja tekuće godine za prethodnu godinu dostavlja se načelniku Glavnog stožera Oružanih snaga koji izvješćuje ministra obrane do 31. siječnja tekuće godine.

(3) Uprava za informacijske sustave, financije i proračun sastavit će izvješće o ukupnom iznosu štete naplaćene po rješenjima i odlukama Suda o utvrđivanju odgovornosti za štetu i dostaviti ga Glavnom tajništvu i Sudu do 31. siječnja tekuće godine.

(4) Sektor za pravne i upravne poslove sastavit će izvješće o postupanju po predmetima naknade štete zaprimljenima od Suda za prethodnu godinu i dostaviti ga Glavnom tajništvu do 31. siječnja tekuće godine.

(5) Glavno tajništvo objedinjuje izvješća iz stavaka 3. i 4. ovoga članka i objedinjeno izvješće dostavlja ministru obrane do 15. veljače tekuće godine.

VI. PRIJELAZNE I ZAVRŠNE ODREDBE

Članak 21.

Postupci za naknadu štete koji nisu okončani do dana stupanja na snagu ovoga Pravilnika dovršit će se prema odredbama ovoga Pravilnika.

Članak 22.

Danom stupanja na snagu ovoga Pravilnika prestaje važiti Pravilnik o postupku utvrđivanja štete i njezine visine (»Narodne novine« br. 3/08).

Članak 23.

Obrasci 1, 2, 3 i 4 iz ovoga Pravilnika nalaze se u prilogu ovoga Pravilnika i njegov su sastavni dio.

Članak 24.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-03/13-04/37

Urbroj: 512-01-13-2

Zagreb, 9. prosinca 2013.

Ministar

Ante Kotromanović, v. r.

**OBRAZAC 1**

REPUBLIKA HRVATSKA

MINISTARSTVO OBRANE

ORUŽANE SNAGE RH

KLASA:

URBROJ:

Mjesto i datum:

Na temelju članka 5. stavka 1. Pravilnika o postupku utvrđivanja štete i njezine visine (»Narodne novine« broj 151/13, u daljnjem tekstu Pravilnik) donosim

ZAKLJUČAK

1. Pokreće se postupak za utvrđivanje odgovornosti za štetu počinjenu na imovini Republike Hrvatske dana \_\_\_\_\_\_\_\_\_\_\_\_ u iznosu od \_\_\_\_\_\_\_\_\_\_ kuna,

protiv \_\_\_\_\_\_\_\_\_\_\_\_\_ pripadnika VP \_\_\_\_\_\_\_\_\_, na dužnosti \_\_\_\_\_\_\_\_\_\_\_\_, s prebivalištem u \_\_\_\_\_\_\_\_\_\_\_\_\_\_\_\_\_.

2. Na temelju ovoga zaključka nalaže se knjiženje štete u knjigu manjkova i šteta.

Obrazloženje

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

UPUTA O PRAVNOM LIJEKU:

Protiv ovoga zaključka nije dopuštena žalba (članak 5. stavak 3. Pravilnika).

                                                                     ZAPOVJEDNIK (nadležna osoba)

                                                                    \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dostaviti:

1. Prvostupanjskom Vojnostegovnom sudu

2. Imenovanom preko ustrojstvene jedinice, uz dostavnicu

3. Vojnoj policiji (ako je počinjena šteta kazneno djelo)

4. Upravi za informacijske sustave, financije i proračun

5. pismohrani, ovdje.

**OBRAZAC 2**

REPUBLIKA HRVATSKA

MINISTARSTVO OBRANE

ORUŽANE SNAGE RH

KLASA:

URBROJ:

Mjesto i datum:

ZAPISNIK
O SASLUŠANJU ŠTETNIKA

Sastavljen je u prostorijama \_\_\_\_\_\_\_\_\_\_\_ dana \_\_\_\_\_\_\_ radi utvrđivanja odgovornosti \_\_\_\_\_\_\_\_\_\_\_\_\_ za štetu počinjenu na imovini Republike Hrvatske.

Nazočni: 1. \_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_

3. \_\_\_\_\_\_\_\_\_\_\_\_\_\_\_\_\_

Započeto u \_\_\_\_\_\_\_\_\_\_\_\_ sati.

Pristupa pozvani/a \_\_\_\_\_\_\_\_\_ (očevo/majčino ime \_\_\_\_\_\_\_\_), rođen/a \_\_\_\_\_\_\_\_\_\_, s prebivalištem \_\_\_\_\_\_\_\_\_\_\_\_\_, čin \_\_\_\_\_\_\_\_\_\_\_\_\_\_, na dužnosti

\_\_\_\_\_\_\_\_\_\_\_\_\_\_\_\_, bračno stanje \_\_\_\_\_\_\_\_\_\_\_\_\_\_, stručna sprema \_\_\_\_\_\_\_\_\_\_\_\_\_\_, u OS RH od \_\_\_\_\_\_\_\_\_\_\_\_\_\_\_\_, HRVI \_\_\_\_\_\_\_\_\_\_\_.

Nakon što je upoznat/a s predmetom postupka i upozoren/a u smislu odredbe članka 70. Zakona o općem upravnom postupku (»Narodne novine«, broj 47/09), imenovani/a izjavljuje:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drugo nema što izjaviti.

Nakon što mu/joj je zapisnik pročitan, na njega nema primjedaba.

Završeno u \_\_\_\_\_\_\_\_\_\_\_\_ sati.

Izjavu uzeo/la:                         Zapisničar:                     Izjavu dao/la:

\_\_\_\_\_\_\_\_\_\_\_\_                  \_\_\_\_\_\_\_\_\_\_\_\_              \_\_\_\_\_\_\_\_\_\_\_\_

**OBRAZAC 3**

REPUBLIKA HRVATSKA

MINISTARSTVO OBRANE

ORUŽANE SNAGE RH

KLASA:

URBROJ:

Mjesto i datum:

ZAPISNIK
O SASLUŠANJU SVJEDOKA

Sastavljen je u prostorijama \_\_\_\_\_\_\_\_\_\_\_ dana \_\_\_\_\_\_\_\_\_\_\_\_ radi utvrđivanja odgovornosti \_\_\_\_\_\_\_\_\_\_\_\_\_ za štetu počinjenu na imovini Republike Hrvatske.

Nazočni: 1. \_\_\_\_\_\_\_\_\_\_\_\_\_\_\_\_\_

2. \_\_\_\_\_\_\_\_\_\_\_\_\_\_\_\_\_

3. \_\_\_\_\_\_\_\_\_\_\_\_\_\_\_\_\_

Započeto u \_\_\_\_\_\_\_\_\_\_\_\_ sati.

Pristupa pozvani/a \_\_\_\_\_\_\_\_\_\_\_\_\_ (očevo/majčino ime \_\_\_\_\_\_\_), rođen/a \_\_\_\_\_\_\_\_\_\_, s prebivalištem \_\_\_\_\_\_\_\_\_\_\_\_\_\_, čin \_\_\_\_\_\_\_\_\_\_\_\_\_\_, na

dužnosti \_\_\_\_\_\_\_\_\_\_\_\_\_\_\_\_\_, bračno stanje \_\_\_\_\_\_\_\_\_\_\_\_\_\_, stručna sprema \_\_\_\_\_\_\_\_\_\_\_\_\_\_, u OS RH od \_\_\_\_\_\_\_\_\_\_\_\_\_\_\_\_, HRVI

\_\_\_\_\_\_\_\_\_\_\_.

Nakon što je upoznat/a s predmetom postupka i odredbama članka 64. stavak 6. Zakona o općem upravnom postupku (»Narodne novine«, broj 47/09) da je dužan govoriti istinu i da ne smije ništa prešutjeti, te je pozvan/a da iznese sve što mu/joj je u predmetu poznato, imenovani/a izjavljuje:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drugo nema što izjaviti.

Nakon što mu/joj je zapisnik pročitan, na njega nema primjedaba.

Završeno u \_\_\_\_\_\_\_\_\_\_\_\_ sati.

Izjavu uzeo/la:           Zapisničar:              Izjavu dao/la:

\_\_\_\_\_\_\_\_\_\_\_\_     \_\_\_\_\_\_\_\_\_\_\_\_          \_\_\_\_\_\_\_\_\_\_\_\_

**OBRAZAC 4**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(čin, ime i prezime)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(matični broj u poslovnom sustavu)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ustrojstvena jedinica)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(mjesto i datum)

IZJAVA

kojom izjavljujem da sam suglasan/na da mi se na temelju Rješenja o naknadi štete KLASA: \_\_\_\_\_\_\_\_\_\_\_\_\_\_\_\_\_\_\_\_\_, URBROJ: \_\_\_\_\_\_\_\_\_\_\_\_\_\_\_\_ od

\_\_\_\_\_\_\_\_\_\_\_\_\_\_\_, izvrši obustava od plaće, počevši od prve sljedeće plaće do konačne isplate duga po rješenju.

                                                                                                                       \_\_\_\_\_\_\_\_\_\_\_\_\_\_\_\_\_\_\_\_\_

                                                                                                                            (vlastoručni potpis)

Dostaviti:

1. Upravi za informacijske sustave, financije i proračun

2. Vojnostegovnom sudu

3. Pismohrani.

151 16.12.2013 Pravilnik o postupku utvrđivanja štete i njezine visine

151 16.12.2013 Pravilnik o postupku utvrđivanja štete i njezine visine

151 16.12.2013 Pravilnik o postupku utvrđivanja štete i njezine visine

Pravilnik, NN 151/2013-3194
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)